CELEX: 32021R2083
Language: et
Date: 2021-11-26 00:00:00
Title: Komisjoni rakendusmäärus (EL) 2021/2083, 26. november 2021, millega peatatakse rakendusmäärustega (EL) 2018/886 ja (EL) 2020/502 kehtestatud kaubanduspoliitika meetmed, mida kohaldatakse teatavate Ameerika Ühendriikidest pärit toodete suhtes

29.11.2021   
               
               
                  ET
               
               
                  Euroopa Liidu Teataja
               
               
                  L 426/41
               
            
         KOMISJONI RAKENDUSMÄÄRUS (EL) 2021/2083,
         26. november 2021,
         millega peatatakse rakendusmäärustega (EL) 2018/886 ja (EL) 2020/502 kehtestatud kaubanduspoliitika meetmed, mida kohaldatakse teatavate Ameerika Ühendriikidest pärit toodete suhtes
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 15. mai 2014. aasta määrust (EL) nr 654/2014, milles käsitletakse liidu õiguste rakendamist rahvusvaheliste kaubanduseeskirjade kohaldamisel ja jõustamisel ning millega muudetakse nõukogu määrust (EÜ) nr 3286/94, millega kehtestatakse ühenduse meetmed ühise kaubanduspoliitika vallas, et tagada rahvusvahelistest kaubanduseeskirjadest, eeskätt Maailma Kaubandusorganisatsiooni egiidi all kehtestatud eeskirjadest tulenevate ühenduse õiguste kasutamine, (1) eriti selle artikli 7 lõiget 3,
         ning arvestades järgmist:
         
                     (1)
                  
                  
                     Komisjon võttis 20. juunil 2018 vastu rakendusmääruse (EL) 2018/886, (2) milles käsitletakse teatavaid kaubanduspoliitika meetmeid, mida kohaldatakse Ameerika Ühendriikidest pärit teatavate toodete suhtes ja millega nähakse ette täiendavate tollimaksude kehtestamine mitmesuguste USAst pärit toodete liitu importimisele. Need tooted on järgmised:
                     
                                 a)
                              
                              
                                 esimeses etapis, 21. juunil 2018, jõustus kõnealuse määruse I lisas loetletud toodete impordile sama lisa kohaselt kohaldatav täiendav 10 % ja 25 % suurune väärtuseline tollimaks, mida kohaldatakse seni, kuni Ameerika Ühendriigid lõpetavad kaitsemeetmete kohaldamise liidust pärit toodetele;
                              
                           
                                 b)
                              
                              
                                 teises etapis oleks II lisas loetletud toodete impordile sama lisa kohaselt hakatud kohaldama 10 %, 25 %, 35 % ja 50 % suurust täiendavat väärtuselist tollimaksu alates 1. juunist 2021 või kuupäevast, mil Maailma Kaubandusorganisatsiooni (WTO) vaidluste lahendamise organ võtab vastu otsuse, et USA kaitsemeetmed ei ole kooskõlas Maailma Kaubandusorganisatsiooni asutamislepingu (WTO lepingu) asjakohaste sätetega, või esitab sellekohase teate, kui see toimub varasemal kuupäeval, ja sellist täiendavat tollimaksu oleks kohaldatud seni, kuni USA lõpetab kaitsemeetmete kohaldamise liidust pärit toodetele.
                              
                           
               
                     (2)
                  
                  
                     Komisjon võttis 7. aprillil 2020 vastu rakendusmääruse (EL) 2020/502, (3) millega nähakse ette täiendav tollimaks teatavatele liitu imporditavatele Ameerika Ühendriikidest pärit toodetele. Need tooted on järgmised:
                     
                                 a)
                              
                              
                                 esimeses etapis, 8. mail 2020, jõustus kõnealuse määruse artikli 1 lõike 2 punktis a nimetatud toodete impordile täiendav 20 % ja 7 % suurune väärtuseline tollimaks, mida kohaldatakse seni, kuni Ameerika Ühendriigid lõpetavad kaitsemeetmete kohaldamise liidust pärit toodete suhtes;
                              
                           
                                 b)
                              
                              
                                 teises etapis tuleks kõnealuse määruse artikli 1 lõike 2 punktis b loetletud toote impordile kehtestada 4,4 % suurune täiendav väärtuseline tollimaks alates 8. veebruarist 2023 või kuupäevast, mil WTO vaidluste lahendamise organ võtab vastu otsuse, et Ameerika Ühendriikide kaitsemeetmed ei ole kooskõlas WTO lepingu asjakohaste sätetega, või esitab sellekohase teate, kui see toimub varasemal kuupäeval, ning seda kohaldatakse seni, kuni Ameerika Ühendriigid lõpetavad kaitsemeetmete kohaldamise.
                              
                           
               
                     (3)
                  
                  
                     31. mail 2021, pärast 17. mai 2021 ELi ja Ameerika Ühendriikide ühisavaldust, võttis komisjon vastu rakendusmääruse (EL) 2021/866 (4) teatavaid Ameerika Ühendriikidest pärit tooteid käsitlevate kaubanduspoliitika meetmete kohta, millega peatati täiendava väärtuselise tollimaksu kohaldamine rakendusmääruse (EL) 2018/886 II lisas loetletud toodetele kuni 30. novembrini 2021.
                  
               
                     (4)
                  
                  
                     Kui Ameerika Ühendriigid teevad oma kaitsemeetmetes muudatusi, võib komisjon rakendusmäärusi (EL) 2018/886 (5) ja (EL) 2020/502 (6) oma äranägemisel liidu nimel muuta.
                  
               
                     (5)
                  
                  
                     31. oktoobril 2021 teatasid Ameerika Ühendriigid, et teevad oma kaitsemeetmetes järgmised muudatused, mis jõustuvad 1. jaanuaril 2022:
                     
                                 i)
                              
                              
                                 Ameerika Ühendriigid asendavad paragrahvi 232 alusel ELi terastoodetele kehtestatud 25 % tollimaksumäära tariifikvoodiga. Kvoot põhineb vastavate liidust pärit terastoodete varasematel impordimahtudel;
                              
                           
                                 ii)
                              
                              
                                 Ameerika Ühendriigid asendavad paragrahvi 232 alusel ELi alumiiniumtoodetele kehtestatud 10 % tollimaksumäära tariifikvoodiga. Kvoot põhineb vastavate liidust pärit alumiiniumtoodete varasematel impordimahtudel;
                              
                           
                                 iii)
                              
                              
                                 Ameerika Ühendriigid pikendavad EList imporditavatele terastoodetele Ameerika Ühendriikides 2021. eelarveaastal tehtud ja kasutatud erandeid kaheks kalendriaastaks, kuni 31. detsembrini 2023, ilma et neid oleks vaja uuesti pikendada;
                              
                           
                                 iv)
                              
                              
                                 Ameerika Ühendriigid ei kohalda paragrahvi 232 kohaseid tollimakse liidust imporditavatele terasest ja alumiiniumist tuletistoodetele.
                              
                           
               
                     (6)
                  
                  
                     Seetõttu peaks liit peatama rakendusmäärustega (EL) 2018/886 ja (EL) 2020/502 kehtestatud täiendava väärtuselise tollimaksu kohaldamise kuni 31. detsembrini 2023. Peatamine peaks toimuma järgmiselt:
                     
                                 i)
                              
                              
                                 rakendusmääruse (EL) 2018/886 I lisas loetletud toodete täiendav väärtuseline tollimaks tuleks peatada alates 1. jaanuarist 2022;
                              
                           
                                 ii)
                              
                              
                                 rakendusmääruse (EL) 2018/886 II lisas loetletud toodete täiendava väärtuselise tollimaksu peatamine, mis kehtib kuni 30. novembrini 2021, peaks kehtima ka alates 1. detsembrist 2021;
                              
                           
                                 iii)
                              
                              
                                 rakendusmääruse (EL) 2020/502 artikli 1 lõike 2 punktides a ja b loetletud toodete täiendav väärtuseline tollimaks tuleks peatada alates 1. jaanuarist 2022;
                              
                           
                                 iv)
                              
                              
                                 täiendav väärtuseline tollimaks rakendusmääruse (EL) 2020/502 artikli 1 lõike 2 punktis b loetletud toote suhtes, mida tuleks kohaldada alates 8. veebruarist 2023, tuleks peatada alates 8. veebruarist 2023.
                              
                           
               
                     (7)
                  
                  
                     Selline peatamine aitaks märkimisväärselt kaasa liidu ja Ameerika Ühendriikide praegusele koostööle, sealhulgas vastavate tollimaksude kaotamisele. Tuleb siiski märkida, et USA meetmetest tehtavad erandid kehtivad ainult 31. detsembrini 2023. Liidu toodete importimisel Ameerika Ühendriikide importijatele võimaldatud erandid vähendavad oluliselt Ameerika Ühendriikide kaitsemeetmete negatiivset mõju. Seepärast käsitatakse peatamist kuni 31. detsembrini 2023 piisava ja mõistliku ajavahemikuna, mis lähtub Ameerika Ühendriikide 31. oktoobri 2021. aasta teadaandest.
                  
               
                     (8)
                  
                  
                     Määruse (EL) nr 654/2014 artikli 4 lõike 2 punkti c kohaselt peavad liidu meetmed olema sisuliselt samaväärsed nende kontsessioonide ja muude kohustuste suhtes kohaldatud kolmanda riigi kaitsemeetmete kahjustava tasemega.
                  
               
                     (9)
                  
                  
                     Komisjon peaks jälgima peatamist ja asjaomaseid arenguid, näiteks selliste toodete liidust eksportimise raskendamist, mille suhtes Ameerika Ühendriikide kaitsemeetmed jäävad kehtima, ning liidu ekspordi takistamist. Komisjon võib käesolevat määrust muuta vastavalt Ameerika Ühendriikide kaitsemeetmete arengutele, parandustele ja muudatustele.
                  
               
                     (10)
                  
                  
                     Peatamine ei piira liidu seisukohta, et Ameerika Ühendriikide kaitsemeetmed ei ole kooskõlas WTO lepinguga.
                  
               
                     (11)
                  
                  
                     Käesoleva määrusega ettenähtud meetmed on kooskõlas Euroopa Parlamendi ja nõukogu määruse (EL) 2015/1843 kohaselt moodustatud kaubandustõkete komitee arvamusega (7),
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Rakendusmääruse (EL) 2018/886 I lisas loetletud toodete impordi suhtes 10 % ja 25 % suuruse täiendava väärtuselise tollimaksu kohaldamine peatatakse alates 1. jaanuarist 2022 kuni 31. detsembrini 2023.
            Rakendusmääruse (EL) 2018/886 II lisas loetletud toodete impordi suhtes 10 %, 25 %, 35 % ja 50 % suuruse täiendava väärtuselise tollimaksu kohaldamine peatatakse 1. detsembrist 2021 kuni 31. detsembrini 2023.
            Rakendusmäärusega (EL) 2018/886 ette nähtud tollimakse hakatakse kohaldama alates 1. jaanuarist 2024, ilma et see mõjutaks kohaldamise täiendavat peatamist või muutmist, sealhulgas varasemat taastamist.
         
         
            Artikkel 2
            Rakendusmääruse (EL) 2020/502 kohaldamine peatatakse kuni 31. detsembrini 2023 järgmiselt:
            
                        a)
                     
                     
                        rakendusmääruse (EL) 2020/502 artikli 1 lõike 2 punktis a nimetatud toodete impordile kohaldatav 20 % ja 7 % suurune täiendav väärtuseline tollimaks peatatakse alates 1. jaanuarist 2022;
                     
                  
                        b)
                     
                     
                        rakendusmääruse (EL) 2020/502 artikli 1 lõike 2 punktis b nimetatud toote impordile kohaldatav 4,4 % suurune täiendav väärtuseline tollimaks peatatakse alates 8. veebruarist 2023.
                     
                  Rakendusmäärusega (EL) 2020/502 ette nähtud tollimakse hakatakse kohaldama alates 1. jaanuarist 2024, ilma et see mõjutaks kohaldamise täiendavat peatamist või muutmist, sealhulgas varasemat taastamist.
         
         
            Artikkel 3
            Käesolev määrus jõustub 30. novembril 2021.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 26. november 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 189, 27.6.2014, lk 50, muudetud Euroopa Parlamendi ja nõukogu 6. oktoobri 2015. aasta määrusega (EL) 2015/1843 (ELT L 272, 16.10.2015, lk 1) ning Euroopa Parlamendi ja nõukogu 10. veebruari 2021. aasta määrusega (EL) 2021/167 (ELT L 49, 12.2.2021, lk 1).
         
            (2)  Komisjoni 20. juuni 2018. aasta rakendusmäärus (EL) 2018/886, milles käsitletakse teatavaid kaubanduspoliitika meetmeid, mida kohaldatakse Ameerika Ühendriikidest pärit teatavate toodete suhtes, ning millega muudetakse rakendusmäärust (EL) 2018/724 (ELT L 158, 21.6.2018, lk 5).
         
            (3)  Komisjoni 6. aprilli 2020. aasta rakendusmäärus (EL) 2020/502, milles käsitletakse teatavaid kaubanduspoliitika meetmeid, mida kohaldatakse Ameerika Ühendriikidest pärit teatavate toodete suhtes (ELT L 109, 7.4.2020, lk 10).
         
            (4)  Komisjoni 28. mai 2021. aasta rakendusmäärus (EL) 2021/866, millega peatatakse rakendusmäärusega (EL) 2018/886 kehtestatud kaubanduspoliitika meetmed, mida kohaldatakse teatavate Ameerika Ühendriikidest pärit toodete suhtes (ELT L 190, 31.5.2021, lk 94).
         
            (5)  Rakendusmääruse (EL) 2018/886 põhjendus 7.
         
            (6)  Rakendusmääruse (EL) 2020/502 põhjendus 19.
         
            (7)  Euroopa Parlamendi ja nõukogu 6. oktoobri 2015. aasta määrus (EL) 2015/1843, millega kehtestatakse liidu meetmed ühise kaubanduspoliitika vallas, et tagada rahvusvahelistest kaubandusreeglitest, eeskätt Maailma Kaubandusorganisatsiooni egiidi all kehtestatud reeglitest tulenevate liidu õiguste kasutamine (ELT L 272, 16.10.2015, lk 1).